FI Euroopan unionin virallinen lehti C 432/12

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

(2014/C 432/08)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (2)

”VLAAMSE LAURIER”

EY-nro: BE-PGI-0005-01125–2.7.2013

SMM ( X ) SAN ( )

1. Nimi

”Vlaamse laurier”

2. Jäsenvaltio tai kolmas maa

Belgia

3. Maataloustuotteen tai elintarvikkeen kuvaus

3.1 Tuotelaji

Luokka 3.5: Kukat ja koristekasvit

3.2 Kuvaus 1 kohdassa nimetystä tuotteesta

Vlaamse laurier on myyntivalmis laakerikasvien (Lauracea) heimon Laurus nobilis -lajiin ja sen eri lajikkeisiin kuuluva laakeripuu tai -pensas. Vlaamse laurier on vähintään viiden vuoden ikäinen, ja se on leikattu symmetrisesti geometrisiksi muotopuiksi.

Kasvi on sileärunkoinen ja kauniin vihreälehtinen; lehdissä ei ole näkyviä jäämiä. Se on tiiviskasvuinen, ja sen nivelvälit (ts. kahden lehtisilmun välinen etäisyys) on lyhyt.

Kasvi on istutettu keskelle puhtaaseen, kasteluveden valumisen estämiseksi riittävän syväreunaiseen ruukkuun, jossa ei ole näkyviä rikkaruohoja; rungolliseksi kasvatetussa Vlaamse laurier -laakeripuussa ei saa olla vesaoksia.

Viiden vuoden ikäisten kasvien mitat ovat vähintään seuraavat:

— pyramidin muotoinen tai rungon päähän pyramidiksi kasvatettu: korkeus vähintään 80 cm

— pyöreä tai rungon päähän pyöreäksi kasvatettu: halkaisija vähintään 30 cm

— pylväät ja muut geometriset muodot: korkeus vähintään 80 cm

— säleikössä kasvatettu: korkeus vähintään 80 cm

— spiraalin muotoon tai palmikoiduksi kasvatettu: pallon halkaisija vähintään 30 cm.

3.3 Raaka-aineet (ainoastaan jalostetut tuotteet)

—

3.4 Rehu (ainoastaan eläinperäiset tuotteet)

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Vlaamse laurier -laakeripuun viljelyn kaikkien vaiheiden pistokkaista valmiiksi kasviksi on tapahduttava yksilöidyllä maantieteellisellä alueella.

3.6 Viipalointia, raastamista, pakkaamista jne. koskevat erityiset säännöt

—

3.7 Merkintöjä koskevat erityiset säännöt

Etiketissä ilmoitetaan rekisteröity nimi ”Vlaamse laurier” ja SMM-tuotteen tunnus.

4. Maantieteellisen alueen tarkka rajaus

Vlaamse laurier -laakeripuun tuotantoalue on rajoitettu Bruggen, Gentin, Eeklon Roeselaren ja Tieltin paikallishallintoalueisiin Belgian Länsi- ja Itä-Flanderin lääneissä.

5. Yhteys maantieteelliseen alkuperään

Vlaamse laurier -laakeripuun maantieteellinen alkuperä vaikuttaa merkittävällä tavalla sen erityislaatuun. Vlaamse laurier -laakeripuun erityisyys perustuu paikallisten puutarhureiden vuosisatojen kuluessa kehittyneeseen osaamiseen ja alueen ilmastoon. Tuotteen maineesta kertovat vientitilastot, korkea myyntihinta sekä se, että kasvi on näkyvästi esillä monissa tapahtumissa.

5.1 Maantieteellisen alueen erityisyys

Merellinen ilmasto

Atlantin valtamereltä tulevan Golf-virran lämmittämän Pohjanmeren läheisyyden sekä vallitsevien länsi- ja lounaistuulten vaikutuksen ansiosta maantieteellisellä alueella on lauhkea meri-ilmasto. Sen erityispiirteitä ovat raikkaat (keskimäärin 20 °C) kosteat kesät ja suhteellisen leudot sateiset talvet.

Viljelijät käyttävät esimerkillisellä tavalla ulkona tapahtuvaa kasvatusta keväällä, kesällä ja syksyllä, kun kasvu on tasaista ja hallitumpaa kuin eteläisemmillä alueilla, joilla lämpötilat ovat korkeampia ja kasvuvauhti nopeampi. Vlaamse laurier -laakeripuu kestää paremmin alhaisempia lämpötiloja (ei kuitenkaan jäätymistä) kuin etelässä kasvavat laakeripuulajikkeet.

Loppuvuodesta Vlaamse laurier -laakeripuut pidetään sisätiloissa suojassa pakkasvaurioilta. Talvehtimisen aikana kasvi siirtyy lepotilaan. Eteläisemmillä viljelyalueilla sen kasvu jatkuu käytännöllisesti katsoen keskeytyksettä. Vlaamse laurier -laakeripuun koko viisivuotisen kasvukauden ajan ja myös sen jälkeen lauhkean meri-ilmaston ansiosta voidaan välttää liian korkeat tai alhaiset lämpötilat. Tämä saa aikaan Vlaamse laurier -laakeripuun korkean laadun. Jo 1500-luvulla eläneet kasvitieteilijät Dodoens ja Lobelius kertoivat, että laakeripuu kasvaa tällä alueella erittäin hyvin: ”Laakeripuu kasvaa erinomaisesti Espanjassa ja muissa kuumissa maissa. Täällä Alankomaissa sitä istutetaan puutarhoihin ja se suojataan huolellisesti talvisin pakkaselta, lukuun ottamatta Zeelandia ja rannikkoalueita, joilla maaperä on suolaista.”

Paikallinen osaaminen

Paikallisten puutarhureiden Vlaamse laurier -laakeripuun tuotantoon liittyvä osaaminen vaikuttaa merkittävästi lopputuotteen erityislaatuun. Jo yli 500 vuoden ajan laakeripuuta on kasvatettu Flanderissa siementen asemesta pistokkaista. Tällä tavoin syntyy uusia klooneja, jotka ovat silti geno- ja fenotyypiltään samanlaisia. Yrityksissä pitkään jatkuneen huolellisen valinnan ansiosta viljelijät pystyvät tuottamaan hyvin tasalaatuisia kasveja. Joka vuosi viljelijä valikoi voimakkaimmat, parhaiten haaroittuvat ja väriltään tummimmanvihreät pistokkaat, jotka menestyvät parhaiten lauhkeassa meri-ilmastossa.

Vlaamse laurier -taimet kasvatetaan ruukuissa ja istutetaan säännöllisesti uusiin ruukkuihin ruukun ja kasvin koon välisen suhteen kehittymisen, kasvunopeuden ja käytettävissä olevan kasvualustan määrän mukaan. Juuren koon rajoittaminen hidastaa kasvua, mikä vaikuttaa suotuisasti kasvin muotoon.

Ensimmäisen vuoden jälkeen viljelijä päättää taimien kasvun ja haarojen kehittymisen perusteella, mitkä taimet valitaan kutakin eri leikkuumuotoa varten.

Leikkaaminen on olennainen osa Vlaamse laurier -laakeripuun viljelyä sekä kasvien muodon että lyhyiden nivelvälien muodostumisen kannalta. Tässä suhteessa on erotettava toisistaan talvi- ja kesäleikkaus. Talvileikkauksessa muotoillaan symmetrinen kasvi, jolla on tunnusomainen geometrinen muoto. Kesäleikkaus tehdään kasvunopeuden mukaan ja laadun parantamiseksi. Sen ansiosta kasveihin kehittyy hyvin haaroittuva oksasto ja ne saavat kauniin tiheän muodon.

Se, että 95 % Vlaamse laurier -laakeripuuta viljelevistä yrityksistä tuottaa ainoastaan kyseistä kasvia, on ainutlaatuinen ilmiö koko maailmassa. Tällainen pitkälle kehittynyt erikoistuminen syntyi jo 1600-luvulla, ensin Länsi-Flanderissa Bruggen ympäristössä ja myöhemmin myös Itä-Flanderissa. Muualla Belgiassa ei viljellä lainkaan laakeripuuta.

Ennen ensimmäistä maailmansotaa maantieteellisellä alueella toimi noin 100 puutarhayritystä, joissa viljeltiin pääasiassa Vlaamse laurier -laakeripuuta. Vuonna 1996 sen viljelyä varten perustettiin oma yhdistys. Yritysten lukumäärä on sittemmin vähentynyt siinä määrin, että nykyisin alalla toimii enää noin 15 yritystä, joista kukin tuottaa keskimäärin 15 000–20 000 kasvia.

5.2 Tuotteen erityisyys

Erikoistuneiden paikallisten puutarhureiden osaaminen ja lauhkea meri-ilmasto tekevät Vlaamse laurier -laakeripuusta Flanderin puutarhaviljelyn ykköstuotteen. Tuotantomenetelmällä voidaan varmistaa, että Vlaamse laurier vastaa 3.2 kohdassa esitettyä kuvausta.

Vlaamse laurier erottuu seuraavien tekijöiden ansiosta:

— Tuotanto pistokkaista, joka takaa tasalaatuisuuden,

— Tasapainoinen tiivis kasvutapa,

— Hyvin haaroittuva rakenne ja lyhyet nivelvälit,

— Tummanvihreät lehdet,

— Symmetrinen geometrinen leikkaustapa (pyramidin, pallon, pylvään jne. muotoon),

— Kylmänsietokyky.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Maantieteellisen alueen ja Vlaamse laurier -laakeripuun erityislaadun välinen yhteys

Maantieteellisen alueen meri-ilmasto yhdessä paikallisten puutarhureiden sukupolvelta toiselle siirtyneen osaamisen kanssa takaavat tuotteen erityislaadun. Alueen lauhkeiden kesä- ja talvilämpötilojen ansiosta kasvit ovat rakenteeltaan tiiviimpiä ja tasapainoisempia kuin etelämmässä kasvavat laakeripuut. Niiden huomiota herättävä tasalaatuisuus johtuu pistokkaista tapahtuvasta kasvatuksesta. Tehokas huolellinen leikkaus antaa Vlaamse laurier -laakeripuulle sen tunnusomaisen symmetrisen muodon (pallo, pyramidi, pylväs jne.) sekä hyvin haaroittuvan rakenteen ja lyhyet nivelvälit.

Maantieteellisen alueen ja Vlaamse laurier -laakeripuun maineen välinen yhteys

Todiste Vlaamse laurier -laakeripuun tunnettuudesta maantieteellisen alueen ulkopuolella ja hyvästä maineesta, on se, että nykyisin 90 % vuosituotannosta viedään muualle hintaan, joka on keskimäärin 30–40 % korkeampi kuin muista maista tulevalla laakeripuulla. Viljelijät vuokraavat myös arvokkaimpia (vanhimpia) Vlaamse laurier -laakeripuita koristekasveiksi erilaisiin tapahtumiin, kuten Saksassa vuonna 2006 järjestettyihin jalkapallon maailmanmestaruuskilpailuihin tai muotisuunnittelija Tommy Hilfigerin Amsterdamiin tilaama Vlaamse laurier -laakeripuista rakennettu labyrintti. Vlaamse laurier on esillä myös Tanskan ja Belgian kuningashuoneissa, Cartier’n Pietarin myymälässä, Christie’s-taidehuutokauppakamarin Pariisin toimipisteessä ja pop-laulajatar Madonnan kodissa Englannissa. Pohjoisista maista tulevat asiakkaat valitsevat muiden laakeripuiden asemesta mieluiten Vlaamse laurier’n sen kylmänsietokyvyn vuoksi.

Vlaamse laurier on säännöllisesti näkyvästi esillä myös Belgiassa. Maan tunnetuin floristi Daniël Ost rakensi Bruggen Grote Markt -aukiolle kokonaisen laakeripuutarhan, jossa vieraili 80 000 kävijää. Vuonna 2013 Brysselin Grande Place -aukio koristeltiin Vlaamse laurier -laakeripuilla.

Eritelmän julkaisutiedot

(Asetuksen (EY) N:o 510/2006 (3) 5 artiklan 7 kohta)

http://lv.vlaanderen.be/nlapps/data/docattachments/Vlaamse%20laurier.pdf

tai seuraamalla polkua

www.vlaanderen.be/landbouw → beleid → kwaliteitssystemen → Europese kwaliteitssystemen → vlaamse dossiers

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu asetuksella (EU) N:o 1151/2012.

(3) Katso alaviite 2.